El ministre de l'Interior, Juan Ignacio Zoido, ha comparegut aquest matí davant la comissió d'Interior del Senat per explicar el desplegament de l'1 d'octubre. Zoido ha començat la seva compareixença assegurant que "la nostra democràcia ha viscut un dels moments més greus de la història recent" i que, per aquest motiu, "calia respondre amb tota la fermesa que ens dóna la Constitució i l'ordenament jurídic davant el desafiament independentista". Així, ha defensat que el desplegament policial "va respondre a la necessitat de complir les resolucions judicials del Tribunal Superior de Justícia de Catalunya i del Tribunal Constitucional", i ha assegurat que "no es tracta de cap capritx".

El ministre també ha explicat que el desplegament policial per impedir el referèndum de l'1 d'octubre va ser d'unes 4.500 persones, tot i que va augmentar fins a 6.000 efectius -entre Policia Nacional espanyola i Guàrdia Civil- del 30 al 2 de setembre de 2017, i que aquest desplegament va tenir un cost de 87 milions d'euros. També ha explicat que els agents van ser allotjats en tres tipus d'establiments: hotelers, instal·lacions militars i en vaixells atracats en els ports de Barcelona i Tarragona. A més, Zoido ha denunciat "l'assetjament" que, segons ell, policies espanyols i guàrdies civils van patir a Catalunya: "Van ser assetjaments organitzats. Episodis d'odi fomentats pels sectors independentistes", però ha avisat que "aquests episodis estan tenint la resposta jurídica d'un Estat de dret", perquè "no consentirem que se'ls hi falti el respecte". En aquesta línia, ha agraït als agents i les seves famílies "el seu esforç".

Els ferits de l'1-O

Durant la seva compareixença, Zoido ha lamentat "com el que més" que l'1 d'octubre hi hagués ferits, però n'ha responsabilitzat el Govern català: "Els responsables són els que amb un comportament il·legal van generar el clima de crispació i de desobediència, i no les forces i cossos de seguretat, que complien un mandat judicial", ha afirmat. El ministre també ha defensat que l'1-O "la Generalitat va incomplir la llei, les sentències judicials i la seva pròpia legalitat", però ha opinat que la celebració del referèndum "va fracassar en la seva legitimitat i objectius" i que "les actuacions dels cossos de seguretat va contribuir-hi, i ho van fer d'una manera exemplar". En aquest sentit, ha afegit que "l'actuació va ser legítima, legal i proporcionada".

A més, ha insistit que l'1 d'octubre es va manipular amb imatges falses i notícies falses, i també ha suggerit que s'han "manipulat" dades com el cas del número de ferits. Zoido ha defensat que l'1-O l'objectiu va ser "prioritzar la seguretat dels ciutadans i dels efectius policials, evitant l'excés de la força". En aquest sentit, el ministre espanyol s'ha queixat que "les forces de seguretat van trobar concentracions organitzades i preparades, que van intentar impedir l'accés dels agents als locals, amb resistència pacifica o fent servir la força", i que aquestes accions "no estaven improvisades" sinó que eren "accions organitzades i premeditades". A més, ha subratllat la "l'eficàcia dels cossos policials fent un ús mínim i proporcionat de la força, tot evitant qualsevol excés en el seu ús". I ha sentenciat: "En cap cas l'actuació policial va tenir com a objecitu els votants i els ciutadans que hi havia a la zona".